  Виталий Пронин Шаерамы шуг-секытъёстэк ортче бюджет чотын тыршисьёслэсь уждунзэс йылтон. Туэ 1-тӥ июльысен 15 процентлы ӝутскиз эмъясьёслэн, 30 процентлы - культура удысын тыршисьёслэн, 19 процентлы - калыклы улон-вылонын юрттэт сётӥсьёслэн уждунъёссы. Выль дышетскон арысен 20 процентлы йылӥз дышетӥсьёслэн кисызы. Та уж азинскоз матысь аръёсы но - 2018-тӥ арозь.Ужъя министр Сергей Фефилов ивортэмъя, бюджет чотын ужась огазеяськонъёслэн кивалтӥсьёслы но, кун служащийёслы сямен ик, ар пумын шараяно луоз макем бадӟым доход басьтэмзэс. Со сяна, кивалтӥсьлэн уждунэз самой троссэ 5 поллы гинэ бадӟымгес луыны быгатэ огазеяськонын тыршисьёслэн шоро-куспо уждунзылэсь. Кылсярысь, шаерысьтымы больницаосысь валтӥсь эмъясьёс басьто 40 сюрсысен 110 сюрс манетозь уждун.Министр С. Фефилов ивортӥз на: шоро-куспо уждунлэн быдӟалаез котьку сямен ик тужгес но вылӥын со мувӧй кысконын - 44 сюрс 818 манет, нош тужгес улӥын гурт удысын - 12 сюрс 288 манет пала. Ёросъёсъя учконо ке, шоро-куспо уждунлэн быдӟалаез тужгес ичи Алнаш ёросын. Таиз осконтэм кадь, угось та ёрос котькуд удысъя сямен азьмынӥсьёс радын. Министр та югдурез тазьы валэктӥз: Алнаш палъёсысь уд пумита бадӟым табыш сётӥсь удысъёсты, кылсярысь, му вӧй кысконэз, соин ик ёросын паськытгес вӧлмемын гурт продукция поттон. Нош таиз удыс ноку но ӧз висъяськылы ӟеч уждунэн, пусйиз со.Елена Никитина Туспуктэм: news.nordportal.ru Теги: бюджет уждун  